**A hidegháború forró konfliktusai**

**Nemzetközi konfliktusok a hidegháború idején (berlini válság, Korea, Kuba, Vietnam). A gyarmati rendszer felbomlása Indiában. A Kínai Népköztársaság létrejötte. A közel-keleti helyzet összetevői, az izraeli állam.**

|  |  |
| --- | --- |
| Összeállította: | Bozsik-Ágoston Nóra |
| Évfolyam: | 12. évfolyam |

**Törikalauz leírása:**

A történelmi múlt megismerésének alapfeltétele, hogy tanárként alkalmazkodjunk a tanuló életvilágához és a tanuló értékeihez. Figyelembe véve tehát a fiatalság mai igényeit, bátran emeljünk be a tanórákba olyan eszközöket és módszereket, amelyek lebontják a falat az elzártnak gondolt régmúlt és a jelen között. Könnyű dolgunk van a hidegháború főbb eseményeinek ismertetése esetében, hiszen a legtöbb konfliktus utórezgései mai napig az aktuálpolitika szerves részét képezik. Gondoljunk csak arra, hogy napjainkban is vezető hírként tudósítanak Észak- és Dél-Korea közötti tárgyalásokról, de a Jeruzsálem körüli lázongások is folyamatosan reflektorfénybe kerülnek és reagál rájuk az egész világ. A híradók, nemzetközi hírportálok, de akár a közösségi oldalak megválogatott bejegyzései is bátran beemelhetők a tanórákba. A hidegháború időszakának feldolgozása jó lehetőséget ad arra, hogy a tanulók - ha eddig nem tudatosult volna bennük – megértsék, igaz a mondás, miszerint: „Aki a jövőben akar olvasni, annak a múltban kell lapozgatnia.” A történelemoktatásnak célja, hogy a tanulók tájékozódni tudjanak az őket körülvevő világban, körültekintően és megfelelő kritikai érzékkel reagálni tudjanak a nagyvilág eseményeire. Mindezt akkor tudják magabiztosan és hitelesen megtenni, ha megértik, a ma eseményei a tegnapban gyökereznek. A hidegháború konfliktusait (pl.: berlini válság, vietnami háború, India függetlenedése stb.) nem lezárt eseményként érdemes prezentálni, hanem folyamatokként, amelyek a mai napig tartanak és hatással vannak mindennapjainkra.

**Kerettantervi tematikai egység:**

*A témához kapcsolódó kerettanterv(ek) linkje(i)*:

<http://kerettanterv.ofi.hu/03_melleklet_9-12/index_4_gimn.html>

**Kulcsszavak:**

NATO, fegyverszünet, harmadik világ, pacifista politika, vasfüggöny, szuperhatalom, berlini fal

**Tantárgyi kapcsolatok:**

|  |  |
| --- | --- |
| Előzetes ismeretek | II. vh. főbb eseményei, kommunista és kapitalista világ jellemzői, főbb ideológia különbségek |
| Földrajz | a két tömb meghatározó államai |
| Irodalom | Orwell, Szolzsenyicin, Hrabal, Camus, Garcia Marquez. |
| Vizuális kultúra: | posztmodern, intermediális művészet |

**Történettudományi vonatkozások, szaktudományos háttér/ További tankönyv, munkafüzet, szöveggyűjtemény:**

* Dupcsik-Repárszky-Ujvári: Befejezetlen múlt 6., Műszaki Könyvkiadó, Budapest, 2003.
* Fischer Ferenc: A megosztott világ, Ikva Kiadó, Budapest, 1996.

**Linkgyűjtemény:**

|  |  |
| --- | --- |
| Kép/térkép  | Értékelő megjegyzések |
| <https://kep.cdn.indexvas.hu/1/0/1095/10957/109573/10957329_b0bbd37943bf26eb9696b41945a493e9_wm.jpg> | **Sztálin és Mao 1945-ben**  |
| <https://mult-kor.hu/image/article/main/.630x1260/44803.jpg?lavid=204024> | **Elnök úr, tárgyalhatunk (1962)****Kubai rakétaválság – Karikatúra**  |

|  |  |
| --- | --- |
| Videó és animáció  | Értékelő megjegyzések |
| <https://zanza.tv/tortenelem/hideghaborus-konfliktusok-es-ketpolusu-vilag-kiepulese/hideghaboru-elso-evei-kubai> | **Zanza tv - A hidegháború első évei a kubai rakétaválságig (1962) (idő: 5:41)**A Zanza tv-től megszokott könnyedséggel mutatja be a kisfilm a hidegháború forró konfliktusait a kubai rakétaválságig. A videó nem hivatott az említett eseményeket, konfliktusokat részleteiben tárgyalni, csak a legalapvetőbb információk hangzanak el említés szintjén, ezért ennek megfelelő szerepet ajánlatos a tanórán neki szánni. Pl.: a videó segítségével készítsenek a tanulók idővonalat a hidegháború főbb eseményeiről! Majd ezt követően, ha felállt a kronológia, ki lehet egészíteni a háttér-információkkal.  |
| <https://zanza.tv/tortenelem/hideghaborus-konfliktusok-es-ketpolusu-vilag-kiepulese/gyarmati-rendszer-felbomlasa> | **Zanza tv - A gyarmati rendszer felbomlása (idő: 5:48)**A videóhoz tartozó feladatlap egy kiselőadás/fogalmazás megírásához ad támpontot, amely akár házi feladatként is feladható. |
| <https://www.youtube.com/watch?v=ubIjgLkGkVI> | **Érettségi 2019 – Történelem (MTVA, 2018): A gyarmati rendszer felbomlásának folyamata (idő:26:18)**A videó tapasztalt szaktanár közreműködésével nyújt segítséget az érettségire készülőknek. Az előadás sokszínűen (narráció, dokumentumfilm-részletek, ábrák, térképek) foglalja össze a témát. Javaslat: **„Vendég tanár a tanórán”**A videó akár teljes egészében levetíthető az órán, ezzel kiváltva a diákok által megszokott saját tanáruk előadását. Virtuálisan vendégül hívhatják a videóban előadó tanárt, ezzel is megtörve a szokásrendet. A tanagyag feldolgozása, a részletek megbeszélése már ismét a tanár személyes közvetítésével történik.  |
| <https://www.youtube.com/watch?v=TxRx96F9DF4&t=4136s> | **Mahatma Gandhi életrajzi filmje (Gandhi, 1982) (idő: 3:11:15)**A film hossza nem teszi lehetővé, hogy tanórai kereteken belül megtekintsék, éppen ezért részletek bemutatására, esetleg otthoni megnézésre javasolt.Ajánlott részlet a híres sómenetről: 2:06:44 – 2:14:14A sómenet az indiai függetlenségi törekvések és az erőszakmentes mozgalom egyik mérföldköve volt. A rövid filmrészlet jó alapot képezhet a téma feldolgozásához, kulcsfogalmak szemléltetéséhez (pl.: pacifista politika). |
| <https://www.youtube.com/watch?v=a2-lr6ZkjzU&t=1s> | **Zsarnokok: Mao Ce-tung (idő:43:58)**A National Geographic zsarnokokról szóló dokumentumfilm-sorozata. A vitakultúra és érvelés fejlesztésének céljából érdemes a dokumentumfilm tükrében felvetni az alábbiakat alaptézisként: *Egy 2013. évi felmérés szerint a kínaiak elsöprő többsége úgy vélekedik, hogy Mao érdemei felülmúlják hibáit. Pekingi álláspont szerint politikája "70 százalékban igaza volt, és csak 30 százalékban tévedett".*  |
| <https://www.youtube.com/watch?v=tjrvKA4w9-Y> | History vs. Che Guevara - Alex Gendler (idő:6:07)Che Guevara betört a pólópiacra, de vajon tudják is az őt hordó fiatalok, ki volt ő és miért harcolt? Rövid angol nyelvű animációs film, angol felirattal.  |
| <https://www.youtube.com/watch?v=A-PJSqcIfrc&index=51&list=PLLbVIN5-thkrxlyO9bdj9cWQVeED7JyGP> | Véget érhet a koreai háború (Világhíradó, ATV, 2018.04.30.) (idő: 15:41)Jogilag máig tart a háború, mivel a felek csupán tűzszünetet kötöttek 1953-ban. A rövid híradó-részlet (6:50-ig) történelmi jelentőségű csúcstalálkozóról ad tudósítást, hiszen felmerült a lehetőség a háború hivatalos lezárására. Avagy hogyan lesz a történelemből aktuálpolitikai kérdés.  |
| <https://www.youtube.com/watch?v=UvWcucDLHlM> | Filmrészlet a Good bye Lenin című filmből (idő: 3:26)A részlet a film egyik kulcsmomentumát mutatja be, ami természetesen csak a teljes film kontextusában értelmezhető. A film filmklub keretein belül, illetve otthoni megnézésre javasolt. *Javaslat*: a németül tanuló diákok a filmet eredeti nyelven, esetleg felirattal is megtekinthetik az autentikusabb hatás érdekében.  |

|  |  |
| --- | --- |
| Interaktív feladat | Értékelő megjegyzések |
| [*https://learningapps.org/view8864080*](https://learningapps.org/view8864080) | **Németország a világháború után - Párosítás**Összetartozó kulcsfogalmak párosítása |
| [*https://learningapps.org/view8775556*](https://learningapps.org/view8775556) | **A hidegháború nagy katonai konfliktusai – Idővonal készítése források és képek segítségével**A hidegháború főbb katonai konfliktusait kell források és képek segítségével kronológiai sorrendbe rendezni.  |
| [*https://learningapps.org/view8644575*](https://learningapps.org/view8644575) | **A hidegháború nagy katonai konfliktusainak helyszínei – Topográfiai feladat**Történelmi atlasz segítségével azonosítani kell a térképen megjelölt helyszíneket és az azokhoz tartozó eseményeket. |

|  |  |
| --- | --- |
| Internetes tartalom vagy alkalmazás  | Értékelő megjegyzések |
| <https://hu.wikipedia.org/wiki/Hidegh%C3%A1bor%C3%BA#/media/F%C3%A1jl:Cold_War_Map_1959.svg> | **A szemben álló tömbök 1959-ben** |
| [www.facebook.com](http://www.facebook.com)  | **A vietnami háború – ismeretterjesztő oldal**A vietnami háború sok diákban felkelti az érdeklődést, egyesek szó szerint fanatikusai lesznek a témának. Ezen diákoknak javasolható ez az oldal, hiszen könnyen emészthető formában, igényesen összeállított tartalmakat oszt meg az oldal szerkesztője. Rendes kutatómunka áll a posztok/tanulmányok mögött, a témát atomjaira bontva osztanak meg folyamatosan friss tartalmakat a háborúról (pl.: film- és könyvajánlók, kritikák, interjúk veterán katonákkal, soha nem látott felvételek, képek).A fiatalos tartalmak sok követő szerint hiánypótlóak a témában. *Az oldalt a saját facebook fiókba való bejelentkezés után lehet megnyitni.* |
| <https://honvedelem.hu/hatter/tiz-hires-foto-a-vietnami-haborurol/> | **Híres képek a vietnami háborúról**Bár a képek önmagukért beszélnek, érdemes rövid tanári magyarázattal kiegészíteni őket, ismertetni a képen látottakat.  |
| <https://hvg.hu/nagyitas/20120608_a_napalmos_lany_foto_tortenete> | **A „napalmos lány” utótörténete**A fotó a „napalmos lányról” a vietnami háború egyik legemblematikusabb és egyben legsokkolóbb fotója. Mit szólnának a diákok, ha megnézhetnék, hogy néz ki ma a képen szereplő lány és elmesélnénk nekik a történetét s, hogy mi volt túlélésének a záloga?  |
| <https://www.libri.hu/konyv/david_john.a-lany-het-nevvel.html> | **Könyvajánló - A lány hét névvel – Szökésem Észak Koreából**Hyeonseo Lee a világ legzártabb diktatúrájában nőtt fel, s onnan – saját és családja életét is kockára téve – kísérelte meg a szökést. Egy bátor lány személyes történetén keresztül kapunk nem mindennapi képet Észak-Korea mindennapjairól és kalandos útjáról a szabadságba. (A szerző Ted előadását eddig több mint 4 millióan látták.) |
| <https://24.hu/tudomany/2014/11/09/a-tiz-legelkepesztobb-szokes-a-berlini-falon-keresztul/> | **Elképesztő szökések a Berlini falon keresztül**Sokan áldozatul estek, miközben szökni próbáltak a Berlini falon keresztül, de volt néhány sikeres próbálkozás is. Még, ha a szakma el is utasítja a „Te mit tettél volna…” típusú mondatokat, érdekes lehet megkérdezni a diákságot, ők milyen módon próbáltak volna meg átjutni a falon. Végezetül pedig be lehet mutatni valós, sikeres szökéseket. Egy kis humor az amúgy tragikus történések közepette. |
| <https://index.hu/tudomany/tortenelem/2018/01/08/eszak-korea_del-korea_haboru_ensz_szovjetunio_usa_kina/> | **Rossz háború, rossz helyen, rossz ellenség ellen**Igényes, olvasmányos írás a koreai háborúról, fotókkal illusztrálva.Elsősorban tanároknak ajánlott, a tananyag felfrissítése céljából. Esetleges projektmunka során a témát feldolgozó csoportnak szolgálhat segítségül a tananyag feldolgozásában a tankönyv helyett.  |
| <http://www.erdekesvilag.hu/fotosorozat-a-koreai-haborurol-a-hideghaboru-elso-fegyveres-konfliktusarol/> | **Fotósorozat a koreai háborúról, a hidegháború első fegyveres konfliktusáról** A hiteles fotósorozatok mindig alkalmasak az érzékenyítésre, hiszen szereplői hűen tükrözik, hogy a történelem nem csak száraz adatokból és tényekből, hanem hús-vér emberek egyéni élettörténetéből áll össze. |
| <https://demokrata.hu/velemeny/politikai-es-kozeleti-abszurditasok-vita-jeruzsalemrol-es-izrael-jovojerol-ii-resz-82813/> | **Politikai és közéleti abszurditások – vita Jeruzsálemről és Izrael jövőjéről** Eli Cohen, a Beitar Jeruzsálem tulajdonosa két muszlin focistát szerződtetett. A szurkolók egy része azt skandálta: „Halál az arabokra!” Biztos vannak az osztályban focit néző, játszó fiúk. Közelítsük meg ez alkalommal egy nem mindennapi oldalról az Izraeli állam létrejöttét: kiindulási pont lehet egy focicsapat is. Miért is baj, hogy egy jeruzsálemi klubcsapatba muszlin játékosokat szerződtetek? Miért hasonlíthatjuk Jeruzsálemet egy örök puskaporos hordóhoz? Honnan gyökerezik a konfliktus? |

**Letölthető tartalmak:**

|  |  |
| --- | --- |
| Kinyomtatható tanulási eszköz (óravázlat, prezentáció, feladatlap stb.) | Értékelő megjegyzések |
| *Tori\_12\_evf\_54\_tmcs\_BÁN\_sanyag1* | *Találd ki, hogy igazat mondok-e?*A tanár állításokat olvas fel a vietnami háborúról és a diákoknak el kell dönteni, hogy azok igazak-e. A játék során minden diák a saját füzetébe írhatja az I vagy H betűt. A feladatot a háború tárgyalása után könnyed levezetésként érdemes felhasználni.  |